
Tisztelt Képviselő-testület!
A Magyarország 2025. évi központi költségvetésének megalapozásáról szóló 2024. évi LXXIV. törvény (továbbiakban: tv.), a települési önkormányzatok által a helyi iparűzési adóbevétel többlete alapján a 2025. május havi nettó finanszírozás keretében teljesítendő fizetési kötelezettségről rendelkezik. A tv. szerint meghatározott számítási képlet alapján a 2024. évi 1-3 havi adóbevételeket is figyelembe veszi a 2025. évi 1-3 havi adóbevételek mellett. A KGR K11 adatszolgáltatási felületén az adóbevételek teljesítési összege 2024. I. negyedévében 0,- Ft. Jelen esetben releváns helyi iparűzési adóbevétel valós teljesített összege 2024. I. negyedévében: 70.511.697,- Ft. A téves adatok egy ASP rendszerbeli hiba miatt keletkeztek, melyről hibajegy került feladásra a Magyar Államkincstár részére, majd a hiba a kötelező adatszolgáltatás feladási határideje után került lezárásra.
A Magyar Közlöny 2025. évi 56. számában megjelent a települési önkormányzatok helyi iparűzési adóbevétel többlet alapján 2025. május hónapban teljesítendő fizetési kötelezettség összegéről szóló 13/2025. (V.14.) NGM rendelet. Az NGM rendelet 1. számú melléklete alapján Balatonvilágos Község Önkormányzatának 55.896.780,- Ft kerül elvonásra a nettó finanszírozás keretén belül.
Azonban ennek az összegnek a KGR K11 adatszolgáltatás 2024. I. negyedév iparűzési adó téves 0,- Ft összegű bevételi adat az alapja.

A rendelet tervezetének megjelenésekor észleltük a fentieket és jeleztük, hogy Balatonvilágos tekintetében hibás adatot tartalmaz az 1. számú melléklet. Kérelmeztük a tévesen megállapított összeg felülvizsgálatát. Kérelmünket elutasították, a végleges, elfogadott NGM rendelet a fent ismertetett 55.896.780,- Ft összeget kötelezettségként tartalmazza.

A fentiekre vonatkozóan benyújtott iratanyag és a válasz az előterjesztés melléklete. 

A Közigazgatási és Területfejlesztési Minisztérium jelen előterjesztéshez mellékelt ÖGFREKI/505-1/2025-KTM. számú tájékoztató levelében felhívja a hasonló problémával küzdő önkormányzatokat a „REKI”, visszatérítendő rendkívüli önkormányzati támogatás igénylésének lehetőségére.  

A pályázatot a Közigazgatási és Területfejlesztési Minisztérium tájékoztató levele alapján 2025. május 30-ig van lehetőség benyújtani.

· Pályázók köre: azon önkormányzatok, akiknél a 2024. vagy a 2025. évi teljesített hibás vagy határidőn túli adatszolgáltatás eredményeként keletkezett fizetési kötelezettség;
· A támogatás formája: a támogatás visszatérítendő költségvetési támogatás formájában pályázható, illetve nyújtható;
· A támogatás mértéke: a 13/2025. (V.14.) NGM rendeletben meghatározott összeg;
· A pályázat benyújtása: elektronikusan történik, az ebr42 önkormányzati információs rendszerben.

A pályázati kiírás általában tételesen tartalmazza, hogy mely feladatok ellátáshoz kapcsolódóan lehet támogatást kérni. A jelenlegi egyedi helyzetre a fent hivatkozott tájékoztató levélen túl további egyedi útmutató vagy egyedi pályázati felhívás nincs, ezért az általános pályázati előírásokat (előterjesztéshez mellékelem) vettük figyelembe.
A pályázat beadásának célja az önkormányzatok esetében a működőképesség megőrzése, a feladatok folyamatos ellátásának a biztosítása. Az önkormányzat az általános pályázati kiírás és a fent hivatkozott Tájékoztató alapján nyújtja be pályázatát visszatérítendő támogatásra. 

Az önkormányzat a 2025. évi központi költségvetésről szóló 2024. évi XC törvény 3. melléklet II. 5. pontja és a kiadott útmutatóban foglaltak alapján a visszatérítendő rendkívüli támogatásra az igénylést elkészíti és benyújtja legkésőbb 2025. május 30 napjáig.
Kérem a képviselő-testületet az előterjesztés megvitatására, az alábbi határozati javaslat elfogadására. 
Balatonvilágos, 2025. május 


Takács Károly Béla

polgármester

Határozati javaslat:
Balatonvilágos Község Önkormányzatának Képviselő-testülete megtárgyalta „Rendkívüli önkormányzati költségvetési támogatás igénylése” tárgyú előterjesztést és az alábbi határozatot hozza:
A 2025. évi központi költségvetésről szóló 2024. évi XC. törvény 3. melléklet II. Támogatások megállapításának, felhasználásának és elszámolásának szabályai 5.2.1.5 Önkormányzatok rendkívüli támogatása jogcím 5.1. a) pontjában meghatározott Önkormányzatok rendkívüli támogatása alapján visszatérítendő, rendkívüli támogatásra pályázatot nyújt be a közzétett Pályázati Kiírásban meghatározottak szerint. 

Felelős: Takács Károly Béla polgármester
Határidő: értelem szerint

